**Pasientinformasjon**

**Smittevern VRE
Vestre Viken**

Sentralbord: 03525

**Hva er VRE**Enterokokk er en vanlig tarmbakterie som noen ganger kan bli motstandsdyktig mot antibiotika. Den kalles da vankomycin-resistent enterokokk (forkortet VRE). VRE gir sjelden alvorlig sykdom hos friske mennesker, og du merker ikke at du har den i tarmen. Men fordi VRE er motstandsdyktig mot antibiotika, er det viktig for oss å vite om du har den – både for å gi deg riktig behandling og for å hindre videre smitte.

**Hvordan smitter VRE**VRE-bakterier smitter mellom mennesker via direkte kontakt eller felles berøringspunkter (eks dørhåndtak). Pasienter på sykehus er spesielt sårbare for infeksjoner, og det er derfor nødvendig med ekstra tiltak slik at denne typen bakterier ikke spres.

 **Si i fra hvis du har hatt VRE tidligere**For å kunne gi effektiv behandling og hindre videre spredning ved sykehusinnleggelse, er det viktig at smitten avdekkes så tidlig som mulig. Si i fra til dine behandlere hvis du vet at du har eller har hatt VRE. Har du vært innlagt på sykehus utenfor Norden i løpet av det siste året eller vært innlagt på helseinstitusjon der det har vært utbrudd med VRE skal du undersøkes. Hvis vi finner bakterier med VRE hos deg, noteres det i din journal slik at det blir tatt hensyn til i videre behandling og pleie.

**Å ha VRE - på sykehus**Hvis du har eller har hatt VRE og blir lagt inn på sykehus, skal du ha rom med eget toalett. For å hindre smitte til andre pasienter er det viktig at du selv eller pårørende/besøkende ikke forsyner dere av felles mat/buffét. Du får i stedet maten servert på rommet. Du kan også komme på isolat. Da er smitteverntiltak spesielt viktig, og de som besøker deg må også ta spesielle forholdsregler. Vi informerer dem nærmere om dette. Vær nøye med å vaske hendene – ofte og grundig. Be dine besøkende om det samme. Hvis du skal til røntgen, på poliklinikken eller ta blodprøver er det ingen spesielle tiltak unntatt viktigheten av rene hender.

**Å ha VRE – hvis du skal til en annen helseinstitusjon**Hvis du skal fra sykehuset til en annen helseinstitusjon, gir vi beskjed om at du har VRE. Dette gjøres for å forhindre spredning av bakterien til andre pasienter.

**Å ha VRE – hjemme**Hvis du har VRE, er det ikke nødvendig å ta spesielle forholdsregler når du kommer hjem fra sykehus. Klær, håndklær og sengetøy vaskes som vanlig. Vask hender ofte, og alltid etter toalettbesøk og før matlaging. Da hindrer du at andre blir smittet.

**Blir man kvitt VRE?**Noen ganger kvitter kroppen seg med VRE-bakterier. Andre ganger blir de lenge i tarmen. Dersom du må ta antibiotika igjen, kan bakterier med VRE ”blomstre opp” på nytt. Antibiotika kan behandle infeksjoner som skyldes bakterier med VRE, men kan ikke fjerne dem fra tarmen. Funn av VRE som ikke har ført til infeksjon eller sykdom, skal dermed ikke behandles.